Taina valmistamiseks lase vesi paksupõhjalises kastrulis koos või ja soolaga keema tõusta. Tõsta nõu tulelt ja vala kogu jahu korraga kuuma vedelikku. Sega tugevasti, tõsta nõu pliidile tagasi ja kuumuta segades paar minutit, kuni taigen moodustab tombu ja lööb nõuseintest lahti. Lase 5 minutit jahtuda ja  lisa ükshaaval munad (esialgu lisa 4 muna), kloppides taina iga muna lisamise järel siledaks. Valmis tainas on ühtlane, läikiv ja valgub lusikalt aeglaselt maha. Kui tainas on liiga paks, lisa ka viies muna. Tõsta võiga määritud küpsetusplaadile lusikaga tainakuhjad või kasuta kondiitripritsi. Pane plaat 200 kraadini kuumutatud ahju ning keera kuumus kohe 225-le. Lase küpseda 10 minutit, keera siis kuumus uuesti 200-le ja küpseta veel 15 minutit. Ära küpsemise ajal ahjuust ava. Ahjust võetud tuuletaskutele  torka noaga auk sisse, et aur välja pääseks. Jahtunult täida kohupiima ja suhkruga vahustatud vahukoorega ning sõelu peale tuhksuhkrut.